Υπατία

Ο Λαβύρινθος μιας Ελένης

Αφιερωμένο σε όλες όσες δίνουν μάχη με το δικό τους Μινώταυρο

Υπάρχουν μέρες που όλα φαντάζουν να καταρρέουν. Μάλιστα, αυτές ακριβώς είναι που μπορούν να μετατρέψουν ολόκληρη την ψυχοσύνθεσή μας σε έρμαιο των στιγμών: ίσως μας καταρρακώσουν την ψυχολογία, ίσως κλονίσουν τα συναισθήματά μας, ίσως πάλι- και αυτό είναι το πιο τρομερό- μας κάνουν να αμφισβητήσουμε τον ίδιο μας τον εαυτό. Όσο, όμως, καταλυτική κι αν είναι η επίδρασή τέτοιων εμπειριών, η επήρειά τους παραμένει σχετικά βραχύβια· μετά από λίγο καιρό δεν υπάρχουν καν στη μνήμη μας ή κηρύσσονται ασήμαντες από το υποσυνείδητό μας. Με άλλα λόγια, διαπιστώνουμε πως η συντέλεια του μικρού μας κόσμου δεν ήλθε τελικά εκείνες τις μέρες, παρ’ όλο που τότε τις θεωρήσαμε τόσο καταστρεπτικές.

Είναι, από την άλλη πλευρά, και μέρες που όντως τα πάντα διαλύονται- ή, εν πάση περιπτώσει, σημαίνουν την αρχή του τέλους. Τον ερχομό τους, όμως, σπάνια τον αντιλαμβανόμαστε, πόσο μάλλον το ρόλο που θα διαδραματίσουν στις ζωές μας. Μόνο όταν είναι πλέον αργά- τότε μόνο- καταλαβαίνουμε τον αντίκτυπο που έμελλε να έχουν πάνω μας, ενώ είμαστε μπλεγμένοι σε ένα εναγώνιο κυνήγι ευθυνών, στο οποίο κυνηγός και θήραμα περνούν διαδοχικά και από τις δύο θέσεις.

Πράγματι, αναμνήσεις από μία τέτοια, ύπουλη μέρα κατέκλυσαν το μυαλό της Ελένης, ενώ βρισκόταν καθηλωμένη σε ένα υπερσύγχρονο νοσοκομείο της Νέας Υόρκης. Γεμάτη οργή για τον εαυτό της και νιώθοντας την απελπισία να ξεχειλίζει από μέσα της, ξέσπασε με λυγμούς σε ένα γοερό κλάμα. Η νοσοκόμα που έτυχε να βρίσκεται στο δωμάτιο τής χορήγησε αμέσως μία ισχυρή δόση ηρεμιστικού- τη δεύτερη μέσα σε μόλις τρεις μέρες.

Η οικογένεια της δεκαεξάχρονης Ελένης μετανάστευσε στις Ηνωμένες Πολιτείες Αμερικής, όταν εκείνη ήταν πολύ μικρή- τόσο μικρή, που πλέον δε θυμόταν τη ζωή της πριν από αυτό το κομβικό για την ίδια γεγονός. Σύμφωνα με τις διηγήσεις των γονιών της, όμως, έμεναν σε ένα ευρύχωρο σπίτι κοντά στην ακρογιαλιά με τη γιαγιά της. Κάθε μεσημέρι όλοι συγκεντρώνονταν γύρω από το τραπέζι και γεύονταν τις παραδοσιακές συνταγές της γιαγιάς της, αγναντεύοντας τη θάλασσα και ανασαίνοντας το γεμάτο αλμύρα πελαγίσιο αέρα. Ωστόσο, η μικρή Ελλάδα δυσκολευόταν να παραχωρήσει στα παιδιά της όλες τις ευκαιρίες που αποζητούσαν, με αποτέλεσμα οι γονείς της Ελένης, όπως και τόσοι άλλοι συμπατριώτες τους καθ’ όλη τη διάρκεια της μακραίωνης Ιστορίας της χώρας τους, να πάρουν το δρόμο της ξενιτιάς.

Παρ’ όλο που η Ελένη δεν μπορούσε παρά να φανταστεί μόνο τη ζωή στη χαμένη της πατρίδα, εκείνη είχε αφήσει εμφανή «σημάδια» επάνω της: το ελληνικό προφίλ, με τα έντονα και εκφραστικά χαρακτηριστικά, την ιδιαίτερη προφορά της στα αγγλικά, αλλά και δύο- τρία παραπανίσια κιλά. Για τα τελευταία, χωρίς αμφιβολία, ευθύνονταν τα λαχταριστά ελληνικά γεύματα της γιαγιάς της, ιδίως το ψητό αρνάκι και το γαλακτομπούρεκο, όπως και η επιμονή της στο να αδειάζει η εγγονή της όλο το πιάτο της, για την αφήσει να σηκωθεί από το τραπέζι.

Η μεσογειακή της εμφάνιση ποτέ δεν είχε προβληματίσει την Ελένη κατά την παιδική της ηλικία, ούτε και την είχε κάνει αντικείμενο διακρίσεων στην ξένη χώρα· απεναντίας, είχε γίνει καλή φίλη με όλους τους συμμαθητές της, ένιωθε τυχερή που είχε μια ευτυχισμένη οικογένεια και αγαπούσε το μπαλέτο. Η ζωή της κυλούσε ομαλά και η ίδια απολάμβανε κάθε στιγμή, ενθουσιώδης και αισιόδοξη πάντα.

Μα αυτό το «πάντα» δε διήρκεσε πολύ. Στην πραγματικότητα, έληξε στην πρώτη τάξη του αντίστοιχου λυκείου- και μάλιστα απότομα. Έτσι, ακόμα και το «πάντα» μπήκε στο στενό και ζοφερό κουτί ενός άλλου επιρρήματος, του «κάποτε», και η καθημερινότητα της Ελένης πήρε μια εντελώς απρόσμενη τροπή.

Όλα ξεκίνησαν μια μέρα του Νοεμβρίου, που, εκ πρώτης όψεως, δε θα ξεχώριζε καθόλου από τις υπόλοιπες 364 εκείνου του έτους. Γι’ αυτό και η Ελένη ανύποπτη έπεσε στα δίχτυα της και, μόνο όταν βρέθηκε στο νοσοκομείο, κατάλαβε πως αυτή αποτέλεσε το έναυσμα για την επικίνδυνη περιπέτειά της.

Τα Χριστούγεννα ολοένα πλησίαζαν και όλοι έμπαιναν σταδιακά στο πνεύμα των ημερών. Η Ελένη είχε έναν παραπάνω λόγο να χαίρεται: για πρώτη φορά θα συμμετείχε στην παράσταση της σχολής μπαλέτου, την οποία αναλάμβαναν εξολοκλήρου οι μεγαλύτερες και πιο προχωρημένες μπαλαρίνες. Έτσι, η υπερηφάνεια πλημμύριζε την κοπέλα, η οποία είχε υποσχεθεί στον εαυτό της να μην απογοητεύσει την ίδια, αλλά και τη δασκάλα της, τη Miss Marie, και ετοιμαζόταν για την πρόβα γεμάτη ανυπομονησία.

Όταν έφτασε, όμως, στην αίθουσα χορού, μία δυσάρεστη έκπληξη την περίμενε. Η Miss Marie ζήτησε να της μιλήσει ιδιαιτέρως και, αφού την απομάκρυνε από τις συμμαθήτριές της, ξεκίνησε λέγοντας πως η εκδήλωση θα έπρεπε να είναι μία υπερπαραγωγή. Επισήμανε ότι ένα τόσο γνωστό έργο, σαν τον «Καρυοθραύστη», θα έπρεπε να αποδοθεί άψογα, όπως άλλωστε αρμόζει σε ένα αριστούργημα, και ότι κάτι τέτοιο θα καθοριζόταν, φυσικά, σε μεγάλο βαθμό από τους συντελεστές. Όλες οι μπαλαρίνες, λοιπόν, επιβάλλονταν να είναι κομψές και να έχουν το επιθυμητό βάρος. Κατόπιν τόνισε με όση ευγένεια μπορούσε πως η Ελένη υστερούσε σε αυτό τον τομέα- ή μάλλον... υπερτερούσε (σε κιλά).

Η δασκάλα κατέληξε σε αυτό που ήθελε να πει από την αρχή: είτε το κορίτσι θα έχανε έξι κιλά σε δεκαπέντε μέρες, ώστε να είναι έτοιμο για την παράσταση, είτε δε θα έπαιρνε, εν τέλει, μέρος. Προς το παρόν θα έβαζε κάποια αντικαταστάτρια στη θέση της και η ίδια θα μπορούσε απλώς να παρακολουθεί.

Βουρκωμένη άκουγε όλη αυτή την ώρα η Ελένη και, μόλις το λογύδριο έλαβε τέλος, έσπευσε κάθιδρη στις τουαλέτες. Εκεί κοιτάχτηκε στον ολόσωμο καθρέφτη και παρατήρησε το σώμα της. Ήταν πραγματικά ανάγκη να χάσει τόσα κιλά- και μάλιστα σε ένα τόσο σύντομο χρονικό διάστημα; Δεν ήταν δα και τόσο παχουλή...

Ή μήπως ήταν τελικά; Η ιδέα αυτή τρύπωσε στο μυαλό της και δύσκολα πια θα την εγκατέλειπε.

Το ίδιο βράδυ, ξαπλωμένη στο κρεβάτι της και περιλουσμένη με ποτάμια δακρύων, η Ελένη αποφάσισε να επεξεργαστεί επιτέλους σοβαρά το δίλημμα που τόσο τη βασάνιζε. Το πρώτο πράγμα που πέρασε από το νου της ήταν η ομιλία μίας ψυχολόγου στο σχολείο της. Τους είχε ενημερώσει πως η απότομη απώλεια βάρους μόνο να επιβαρύνει μπορεί τον οργανισμό και ότι κάτι τέτοιο πολύ εύκολα καταλήγει σε εμμονή όσον αφορά σε θέματα διατροφής. Η Ελένη γνώριζε τους κινδύνους που εγκυμονεί ένα τέτοιο εγχείρημα. Ήξερε, επιπλέον, πως οι έφηβες που ασχολούνται με την πασαρέλα ή το μπαλέτο θεωρούνται ιδιαίτερα επιρρεπείς στο να παρασυρθούν. Ανήκε, δηλαδή, σε μία ομάδα αυξημένου κινδύνου και ενδεχομένως...

Μία άλλη σκέψη ξεπήδησε εκείνη τη στιγμή κόβοντας το ειρμό της: μα και βέβαια δε θα γινόταν κάτι δυσάρεστο! Η Ελένη θα ήταν προσεκτική και θα σταματούσε τη δίαιτα τη στιγμή που θα έπρεπε. Εξάλλου, ανέκαθεν είχε μερικά παραπανίσια κιλά. Είχε έρθει πλέον ο καιρός να τα ξεφορτωθεί. Εννοείται πως δεν έκλαιγε από απόγνωση μπροστά σε ένα φοβερό αδιέξοδο· πληγώθηκε απλώς ο εγωισμός της και ένιωσε ντροπή με το σχόλιο που δέχτηκε... Αυτό ήταν όλο! Η δασκάλα της απλώς έκανε μια καλοπροαίρετη υπόδειξη και καλό θα ήταν η ίδια να εφαρμόσει τη συμβουλή της στην πράξη.

Τι είχε να χάσει; Θα φερόταν υπεύθυνα, ώστε να μη βρεθεί σε κάποια επισφαλή και απειλητική για την υγεία της θέση. Αυτή η διαδικασία θα διαρκούσε μόλις δύο εβδομάδες και στη συνέχεια τα πάντα θα έπαιρναν ξανά τους φυσιολογικούς τους ρυθμούς. Κάθε ενδοιασμός της Ελένης είχε πια καμφθεί και εκείνη ήταν πεπεισμένη πως έκανε την καλύτερη δυνατή επιλογή.

-Ελενίτσα, ώρα για φαγητό!, ακούστηκε η μητέρα της από την κουζίνα.

-Δεν πεινάω, μαμά..., απάντησε η Ελένη, αποφασίζοντας να αρχίσει αμέσως κιόλας δίαιτα.

Βιαστικά άνοιξε τον υπολογιστή της και αναζήτησε μία ειδική διατροφή, που θα αποτελούσε το μέσο για το επιθυμητό αποτέλεσμα. Αφού εκτύπωσε μία, που υποσχόταν αδυνάτισμα κατά πέντε ολόκληρα κιλά σε μία μόνο εβδομάδα, κατευθύνθηκε προς την κουζίνα, για να ετοιμάσει μία μικρή σαλάτα, όπως επέβαλε το διαιτολόγιό της. Η Ελένη είχε πια ξεκινήσει να βαδίζει με μικρά, αλλά σταθερά βήματα προς την άβυσσό της.

Εφτά ημέρες αργότερα έφτασε η ώρα της κρίσεως. Με την καρδιά της να χτυπάει σαν τρελή από την αγωνία, η κοπέλα ανέβηκε στη ζυγαριά, κάτι που θα εξελισσόταν σε φυλακή της, και με κομμένη την ανάσα κοίταξε την ένδειξη. Είχε ακολουθήσει πιστά το πρόγραμμά της και, αν είχε όση επιτυχία ισχυριζόταν ο διαιτολόγος που το προωθούσε, η επιστροφή της στο μπαλέτο θα ήταν ζήτημα χρόνου. Ο αριθμός στη ζυγαριά σταθεροποιήθηκε και ήταν σαν μια αόρατη δύναμη να έδωσε στην Ελένη μια γροθιά στο στομάχι. Μόνο δύο κιλά λιγότερο... Αν και είχε τηρήσει κατά γράμμα το εξαντλητικό διαιτολόγιο, η διαφορά ήταν αμελητέα σε σχέση με το στόχο. Πώς θα γινόταν να χάσει άλλα τέσσερα κιλά σε οχτώ μόλις μέρες;

Νιώθοντας ανήμπορη έπεσε ξεψυχισμένη στο κρεβάτι της. Ξαφνικά όλα μέσα της άρχισαν να σβήνουν: οι συμμαθητές της έπαυσαν πια να είναι οι φίλοι της- στην ψυχή της μετατράπηκαν σε απλούς γνωστούς, που δεν ενδιαφέρονταν για αυτήν περισσότερο απ’ ό,τι για έναν αδέσποτο σκύλο· συνειδητοποίησε ότι η οικογένειά της κάθε άλλο παρά χαρούμενη ήταν, διότι οι γονείς της έλειπαν ατελείωτες ώρες από το σπίτι, ως βιοπαλαιστές, και, όταν βρίσκονταν εκεί, ήταν τόσο εξαντλημένοι από την κούραση της μέρας, που δεν μπορούσαν να ασχοληθούν ουσιαστικά μαζί της· η ίδια σταμάτησε να κρίνει αντικειμενικά τον εαυτό της. Στο εξής στα μάτια της θα φάνταζε αποκρουστική, με πολλά επιπλέον κιλά, με μαύρα, ίσια μαλλιά, σα σκιάχτρου, και αδρά χαρακτηριστικά προσώπου, ενώ η καρδιά της θα την αντιμετώπιζε σαν μία ξένη.

Όσο έφερνε στο μυαλό της τα κορίτσια της τάξης της και της σχολής μπαλέτου, τόσο πιο σίγουρη γινόταν πως μειονεκτούσε. Δε διέθετε τα ξανθά μαλλιά της Έμιλι, ούτε τις μπούκλες της Τζέννιφερ ή το τέλειο σώμα της Λάουρα. Δεν είχε πράσινα μάτια, όπως οι περισσότερες συμμαθήτριές της, αλλά σκούρα καστανά, και το ύψος της δεν μπορούσε να συγκριθεί με εκείνο των υπόλοιπων κοριτσιών. Κοντολογίς, ήταν πολύ άτυχη!

Πρώτη φορά η Ελένη αισθάνθηκε την πατρίδα της, που τόσο λάτρευε μέχρι τότε, να τη στοιχειώνει: εξαιτίας της δεν ήταν τόσο όμορφη όσο οι συνομήλικές της. Έτσι, σταμάτησε να μιλάει ελληνικά στο σπίτι, παρά τις προτροπές των γονιών της.

Το μόνο που της απέμενε ήταν το μπαλέτο. Αλλά ούτε εκεί θα τη δέχονταν, αν δεν κατάφερνε να χάσει τόσα κιλά. Η μοναδική διέξοδος φαινόταν να είναι η ολοκληρωτική αποχή από το φαγητό: δε θα έτρωγε, παρά μόνο όταν η πείνα την έφερνε στα όριά της. Με αυτό τον τρόπο αναμφίβολα θα αδυνάτιζε αρκετά και ίσως να έμοιαζε λίγο στις συμμαθήτριές της.

Ωστόσο, σε καμία περίπτωση δε θα της το επέτρεπαν οι γονείς της. Γι’ αυτό δε θα το μάθαιναν καν. Το τελευταίο εμπόδιο στο σχέδιό της, η γιαγιά της, είχε φύγει πριν λίγες μέρες για την Ελλάδα- η κόρη της περίμενε δίδυμα και θα έμενε για λίγο καιρό μαζί της, προκριμένου να βοηθήσει με όποιον τρόπο μπορούσε. Πόσο βολικά της είχαν έρθει όλα τελικά!

Το συγκεκριμένο σύστημα απέδωσε και η Ελένη έχασε οχτώ κιλά, και όχι έξι, σε δύο εβδομάδες. Ανέλαβε το ρόλο της στην παράσταση, αλλά και πάλι δεν αισθανόταν ικανοποιημένη. Η συναισθηματική πληρότητα που περίμενε δεν έφτασε ποτέ, αφού τα πάντα περιστρέφονταν γύρω από το «φαίνεσθαι» και όχι το «είναι». Η Ελένη μετατράπηκε σε ένα είδωλο από αιθέρα, όπως αυτό που πήρε τη θέση της συνονόματής της στην Τροία, και της στέρησε, όπως και στην Ελένη του μύθου, την πραγματική ζωή.

Γίνεται εύκολα αντιληπτό, λοιπόν, ότι οι συνέπειες δεν ήταν μόνο ψυχολογικές: έντονη τριχόπτωση, μονίμως κρύα χέρια και επιθετική συμπεριφορά ήταν μερικά μόνο στοιχεία από όσα χαρακτήριζαν το είδωλο, αλλά όχι και την πραγματική Ελένη. Όταν-σπάνια- η τελευταία απελευθερωνόταν- πάντα προσωρινά-από το δυνάστη της, κατέρρεε απογοητευμένη από τον ίδιο της τον εαυτό- ό,τι πιο ταπεινωτικό μπορεί να νιώσει ένας άνθρωπος. Ήταν, πλέον, Μάιος και η Ελένη δεν είχε περίοδο για πολύ καιρό...

Οι λιποθυμίες είχαν γίνει καθημερινό φαινόμενο στη ζωή της. Οι γονείς της απελπισμένοι την πίεζαν να φάει, έστω και λίγο. Αλλά ο εγκέφαλός της αντιλαμβανόταν την τροφή σαν εχθρό, και το σώμα της δε δεχόταν να την κρατήσει μέσα του: όταν η πείνα, ο πιο πιστός τώρα σύντροφός της και τακτικός επισκέπτης της, επέβαλλε το φαγητό, εκείνο αφαιρούνταν λίγο αργότερα με εμετό. Στο μυαλό της Ελένης το μέσο συντήρησης στη ζωή είχε λάβει τρομακτικές διαστάσεις: φάνταζε σαν κάτι το δελεαστικό, που, αν έπεφτε στον πειρασμό να δοκιμάσει, θα προξενούσε ανεπανόρθωτες βλάβες στο κορμί της. Αν υπέκυπτε στην «παρόρμηση», τύψεις θα μαστίγωναν τη συνείδησή της και θα την κυνηγούσαν ανελέητα.

Οι γονείς της, δέσμιοι της άγνοιάς τους, δίσταζαν να απευθυνθούν σε ειδικούς. Ίσως από εγωισμό. Όπως, άλλωστε, οι περισσότεροι γονείς, έκλειναν τα μάτια στο πρόβλημα και αρνούνταν να εξετάσουν σε βάθος τα ελαττώματα της μονάκριβής τους κόρης. Ίσως λόγω της καχυποψίας και της έλλειψης εμπιστοσύνης στους γιατρούς που τρέφουν οι λαϊκοί άνθρωποι με τους στενούς πνευματικούς τους ορίζοντες. Ίσως εξαιτίας των καλά κρατούντων στερεοτύπων. Δε χωρούσε αμφιβολία πως μία τόσο σοβαρή διατροφική διαταραχή εξακολουθούσε να αποτελεί «ταμπού». Σε καμία περίπτωση δε θα δέχονταν να υπονοήσει κανείς πως δε φρόντιζαν αρκετά το παιδί τους, με συνέπεια εκείνο, χωρίς την κατάλληλη γονεϊκή καθοδήγηση, να οδηγηθεί σε ένα φαυλεπίφαυλο κύκλο. Στην πραγματικότητα, όμως, οι Ερινύες δε λησμόνησαν και τους ίδιους, υπογραμμίζοντας ότι τέτοιου είδους κατηγορίες δε θα ήταν αβάσιμες και ότι το μερίδιο ευθύνης που τους αναλογούσε δε θα έπρεπε να παραγνωριστεί στο ελάχιστο.

Ωστόσο, φυσικά και δεν ήθελαν να αφήσουν την Ελενίτσα τους αβοήθητη στις κρίσιμες αυτές στιγμές. Αποφάσισαν να την υποστηρίξουν οι ίδιοι. Η ελλιπής ενημέρωση, όμως, τους καθιστούσε εκ των πραγμάτων ανίκανους να χειριστούν σωστά τη λεπτή κατάσταση και, όπως ήταν αναμενόμενο, δεν κατάφεραν παρά να πετύχουν το ακριβώς αντίθετο αποτέλεσμα: πιέζοντάς την ασφυκτικά για την πρόσληψη της τροφής, απλώς προκαλούσαν την άμεση αποβολή της στην τουαλέτα· από την άλλη πλευρά, μία χαλαρή και δήθεν αδιάφορη αντιμετώπιση του ζητήματος ενθάρρυνε την περαιτέρω επιδείνωση. Μετά από πολλές μάταιες προσπάθειες αναγκάστηκαν να παραδεχτούν το προφανές: δεν ήταν σε θέση να ελέγξουν πια την ίδια τους την κόρη – και μάλιστα σε μία ιδιαίτερα επικίνδυνη φάση της ζωής της.

Έτσι, η Ελένη βρέθηκε παγιδευμένη μπροστά σε ένα αδιέξοδο: γνώριζε μεν ότι δε γινόταν να συνεχίσει σε αυτό το μονοπάτι, αλλά παράλληλα πολύ δύσκολα θα έβρισκε το δρόμο της επιστροφής χωρίς βοήθεια. Παλεύοντας μόνη της καταλάβαινε πως ήταν αδύνατο να ξεφύγει. Δεν έβλεπε κανένα φως στον ορίζοντα, ούτε και κάποια σανίδα σωτηρίας, στην οποία να μπορεί να στηριχτεί: οι φίλοι της από καιρό είχαν απομακρυνθεί εξαιτίας της ιδιόρρυθμης συμπεριφοράς της, οι γονείς της δε φαίνονταν να κατανοούν καθόλου την κατάστασή της και το μπαλέτο την εγκατέλειψε! Αν και η ίδια εξακολουθούσε να λατρεύει τη συγκεκριμένη δραστηριότητα, οι δυνάμεις της δεν της επέτρεπαν να χορεύει- κάποιες φορές ούτε και να περπατά με άνεση. Ως συνέπεια της άρνησης του φαγητού, πέρα από τις άμεσες επιπλοκές στην υγεία της, στερήθηκε όλες τις αντοχές της και ακόμα και η παραμικρή σωματική ή διανοητική προσπάθεια μετατράπηκε σε ένα Γολγοθά για την κοπέλα.

Η ρίζα του κακού, βέβαια, υπήρξε πολύ καλά κρυμμένη και η Ελένη δεν ήθελε να την παραδεχτεί στον εαυτό της. Όσο και αν η προσέγγισή της στην τροφή την έβλαπτε, μέσα της η Ελένη με φρίκη συνειδητοποιούσε ότι δεν επιθυμούσε τη θεραπεία της... Μα αμέσως απόδιωχνε αυτή τη σκέψη. Αν αποφάσιζε να βοηθηθεί, χωρίς αμφιβολία θα έπρεπε να τρώει περισσότερο από το τίποτα, με το οποίο τρεφόταν τώρα. Μόνο που με αυτό τον τρόπο τα απειροελάχιστα για το ύψος της 40 κιλά θα αυξάνονταν και εκείνη θα κατέληγε ξανά στο κανονικό της βάρος, δηλαδή «απαίσια χοντρή», όπως το μετέφραζε η Ελένη στο «πειραγμένο» της μυαλό. Με άλλα λόγια, ακόμα και εάν κατάφερνε να βρει την Αριάδνη που θα μπορούσε πραγματικά να τη σώσει, δε θα της ζητούσε το μίτο, τον οποίο προσέφερε κάποτε στο Θησέα. Σπάνια ένιωθε ολόψυχα πως ήθελε να νικήσει το Μινώταυρο- κυρίως επειδή το τέρας είχε ριζώσει τόσο βαθιά μέσα της, που φοβόταν μήπως δεν είχε πια νόημα η ζωή της χωρίς το φρικτό αυτό θηρίο, που της έτρωγε τα σωθικά. Πόσο παράλογος μπορεί να γίνει ο άνθρωπος στην ιδέα του θανάτου...

Η μοιραία μέρα, όμως, έφτασε και δε θα συγχωρούνταν η παραμικρή καθυστέρηση πλέον. Μία απλή ίωση βρήκε τελείως απροετοίμαστο το ανοσοποιητικό σύστημα της Ελένης, καταστρέφοντας ολοκληρωτικά την ήδη εξασθενημένη άμυνα του οργανισμού. Υψηλοί πυρετοί, έντονος βήχας και ολοκληρωτική κατάπτωση ταλάνισαν την κοπέλα ένα ολόκληρο πρωινό, κατά το οποίο ανυποψίαστοι οι γονείς της με κόπο εξασφάλιζαν τα χαμηλά τους ημερομίσθια. Όταν επέστρεψαν αργά το μεσημέρι αντίκρισαν μία Ελένη στα όρια της κατάρρευσης, με κατακόκκινα, πρησμένα μάτια, αδυναμία να κάνει οποιαδήποτε κίνηση και τον υδράργυρο στο θερμόμετρο να έχει φτάσει στα ύψη. Χωρίς άλλους ενδοιασμούς κάλεσαν ένα ασθενοφόρο, που αρχικά τη μετέφερε στο κοντινότερο νοσοκομείο.

Εκεί για πρώτη φορά ακούστηκε η τρομερή φράση, που, αν και στριφογύριζε διαρκώς στις σκέψεις όλων των γνωστών, κανείς δεν ήθελε να την προφέρει, ώστε να ξεγελάει τους πιο ενδόμυχους, αλλά και τόσο αληθείς, φόβους του: επρόκειτο, λοιπόν, για νευρική ανορεξία- και μάλιστα για ένα εξαιρετικά σοβαρό περιστατικό. Η νοσηλεία σε ένα εξειδικευμένο πανεπιστημιακό νοσοκομείο της πόλης κρίνονταν επιτακτική ανάγκη.

Σαν όνειρο έβλεπε η Ελένη αυτή την ιστορία να ξετυλίγεται μπροστά της. Και να που η επήρεια των ηρεμιστικών έληξε: δεν ήταν ένας απλός εφιάλτης τελικά... Με τη βοήθεια της μητέρας της, που στιγμή δεν είχε απομακρυνθεί όλο αυτό το διάστημα από το προσκέφαλό της, πλησίασε στο παράθυρο. Κοιτάζοντας στη μικρή αυλή που περιέβαλλε το κτήριο επιχείρησε να αναλογιστεί πώς έφτασε μέχρι το χείλος του γκρεμού.

Τότε κάτι άρχισε να σαλεύει στο οπτικό της πεδίο. Ένα χλωμό παιδί, πολύ μικρότερό της, χωρίς μαλλιά και με όσα άλλα εμφανή σημάδια αφήνει μία χημειοθεραπεία, ξεπρόβαλε σε ένα αμαξίδιο, συνοδευόμενο από μία φανερά κουρασμένη κυρία. Παρά την καταπόνηση, όμως, το παιδί συνεχώς παρατηρούσε πόσο όμορφα ήταν τα λουλούδια και έλεγε στη μητέρα του ότι, όταν γίνει καλά, θα φτιάξει και το ίδιο έναν ολόδικό του κήπο, που θα έχει τριαντάφυλλα σε όλα τα χρώματα του ουράνιου τόξου και πολλά εξωτικά φυτά. Η γυναίκα, αφού στράφηκε ελαφρώς προς τα πίσω, σκούπισε διακριτικά ένα δάκρυ που άρχισε να κυλάει στο πρόσωπό της, διαβεβαίωσε το παιδί πως σίγουρα κάτι τέτοιο θα ήταν υπέροχο και κύλισε το καροτσάκι προς την κατεύθυνση της ογκολογικής μονάδας με αργά, νωχελικά βήματα, σα να ήθελε να καθυστερήσει την επιστροφή στην πραγματικότητα.

Εκείνη τη στιγμή ήταν σαν μια ζεστή ακτίνα ήλιου να έλαμψε μέσα στο βαθύ έρεβος, στο οποίο η Ελένη είχε από καιρό εγκλωβιστεί, και να δημιούργησε μία ρωγμή στο παγωμένο τοίχωμα της αβύσσου. Κι όμως, αυτή ήταν αρκετή, ώστε η κοπέλα να κατανοήσει ό,τι αδυνατούσε να καταλάβει τον τελευταίο χρόνο. Συγκλονισμένη από τη γενναιότητα και τη δίψα για ζωή του καρκινοπαθούς παιδιού, ανακάλυψε ξανά το πραγματικό νόημα της ζωής: την αγάπη. Την αγάπη για τους άλλους, για τον εαυτό μας, για τη φύση που μας περιβάλλει και, εν τέλει, για την ίδια τη ζωή. Απόρησε με τον εαυτό της που κατέστρεψε μόνη της τα πάντα, ενώ ήταν ευτυχισμένη και διέθετε το ύψιστο αγαθό, την υγεία της. Κι όμως, ένα πιο άτυχο από την ίδια παιδί είχε περισσότερη όρεξη να ζήσει από την ίδια, που ουσιαστικά απαρνήθηκε τη ζωή.

Έδωσε όρκο ότι θα καταφέρει να βγει από το σκοτεινό της λαβύρινθο, ιδίως χάρη στη βοήθεια που θα της προσφέρονταν απλόχερα στο νοσοκομείο. Κλαίγοντας από λύπη, συγκίνηση και χαρά ταυτόχρονα, έπεσε στην αγκαλιά της μητέρας της.

«Όλα θα πάνε καλά, Ελένη μου», είπε εκείνη και την έσφιξε κοντά της.